Oliver James Dowden
Oliver Dowden er en britisk konservativ politiker, som har været medlem af House of Commons i Det Britiske Parlament siden 2015. I 2015 blev han tildelt ordenen Commander of the British Empire (CBE).
I valgkampen op til folkeafstemningen om Brexit støttede Dowden britisk forbliven i EU. Han har beklædt en række mindre ministerposter i Theresa Mays og Boris Johnsons regeringer, herunder Minister for Kultur, Medier og Sport i 2020-2021. Han var desuden viceformand for Conservative Party fra 2021-2022.
Han trak sig fra denne post den 24. juni 2022, efter at partiet havde lidt massive nederlag ved to suppleringsvalg. Han begrundede sin beslutning med, at nogen i partiets top burde tage ansvaret for disse nederlag. Hans udtalelse blev opfattet som en kritik af og opfordring til Boris Johnson om at træde tilbage fra posten som premierminister. Dowden var dermed med til at starte den lavine af tilbagetrædelser af konservative ministre og parlamentsmedlemmer, der førte til, at Boris Johnson annoncerede sin afgang i begyndelsen af juli 2022.
Den 21. april 2023 blev Oliver Dowden udnævnt til vicepremierminister i Rishi Sunaks regering efter Dominic Raab måtte træde tilbage pga. efter gennem længere tid at have været anklaget for mobning og verbal aggressiv adfærd over for medarbejdere i justitsministeriet.
Oliver Dowden er uddannet på en statslig kommuneskole og blev derefter optaget på Trinity College ved Universitetet i Cambridge, som han forlod med en juridisk embedseksamen. Før han blev valgt til parlamentet, arbejdede han som politisk rådgiver for David Cameron.